SISUKORD

1. Sissejuhatus 3

2. EAGFi sihtotstarbeline tulu 3

3. Ajutistest ümberkorraldusmaksetest laekuv tulu (suhkrusektor) 4

4. Märkused EAGFi 2011. aasta eelarve esialgse täitmise kohta 4

5. EAGFi sihtotstarbeliste tulude rakendamine 9

6. Ajutistest ümberkorraldusmaksetest laekuva tulu haldamine (suhkrusektor) 9

7. Suhkruvaldkonna ümberkorraldusfondi haldamine 9

8. Järeldused 9

1. lisa EAGFi assigneeringute esialgne kasutamine kuni 31. augustini 2011 11

SISSEJUHATUS

1. lisas on esitatud eelarve tegeliku täitmise tase ajavahemikul 16. oktoobrist 2010 kuni 31. augustini 2011 võrreldes kulude profiiliga, mis on välja töötatud nõukogu määruse (EÜ) nr 1290/2005[1] artikli 20 sätete põhjal kehtestatud näitajaga.

EAGFI SIHTOTSTARBELINE TULU

Vastavalt nõukogu määruse (EÜ) nr 1290/2005 (ühise põllumajanduspoliitika rahastamise kohta) artiklile 34 käsitatakse vastavuskontrolli otsuste kohastest finantskorrigeerimistest ja eeskirjade eiramisest tulenevat ning piimamaksust laekuvat tulu EAGFi kulude rahastamiseks määratud sihtotstarbelise tuluna. Nende eeskirjade kohaselt võib sihtotstarbelist tulu kasutada liikmesriikide kantud EAGFi kulude rahastamiseks. Kui osa kõnealusest tulust jääb kasutamata, kantakse see automaatselt üle järgmisse eelarveaastasse[2].

EAGFi 2011. aasta eelarve hõlmab mõlemat: komisjoni viimast prognoosi turumeetmete ja otsetoetustega seotud eeldatavate kulude rahastamiseks vajalike assigneeringute kohta ning prognoose asjaomase eelarveaasta jooksul eeldatavasti laekuvate sihtotstarbeliste tulude ning eelmisel eelarveaastal kasutamata jäänud ja asjaomasesse eelarveaastasse üle kantud sihtotstarbeliste tulude kohta. Komisjon võttis 2011. eelarveaasta EAGFi assigneeringute summat käsitlevas ettepanekus arvesse eeldatavasti kasutada oleva sihtotstarbelise tulu kogusummat ning nõudis 2011. aastal assigneeringute tegemist, mille summa arvutamiseks lahutatakse sihtotstarbelise tulu hinnanguline summa prognoositavate kulude summast. Eelarvepädevad institutsioonid võtsid vastu EAGFi uue eelarve, mille assigneeringud hõlmavad eeldatavasti laekuvat sihtotstarbelist tulu.

Komisjoni hinnangul oli saadaoleva sihtotstarbelise tulu kogusumma 2011. aasta eelarve koostamise ajal 1 247 miljonit eurot. Täpsemalt:

- 2011. eelarveaasta jooksul eeldatavasti laekuva sihtotstarbelise tulu suuruseks hinnati 707 miljonit eurot; vastavuse kontrolli kohaste korrektsioonide ja eeskirjade eiramisega seoses laekuva tulu suuruseks hinnati vastavalt 600 miljonit eurot ja 88 miljonit eurot; piimamaksust laekuva tulu suuruseks hinnati 19 miljonit eurot;

- 2010. eelarveaastast 2011. eelarveaastasse eeldatavasti ülekantava sihtotstarbelise tulu suuruseks hinnati 540 miljonit eurot.

Komisjon eraldas 2011. aasta eelarves kõnealuse 1 247 miljoni euro suuruse tulu kahele kavale. Täpsemalt:

- 500 miljonit eurot eraldati puu- ja köögiviljasektori tootjaorganisatsioonide rakendusfondidele ning

- 747 miljonit eurot eraldati ühtsele otsemaksete kavale.

Nende kahe kava jaoks kiitsid eelarvepädevad institutsioonid komisjoni ettepaneku alusel heaks vastavalt 292 miljoni euro ja 30 389 miljoni euro suurused assigneeringud. Eelnimetatud heakskiidetud assigneeringute ja sihtotstarbelise tulu summa on vastavuses assigneeringute hinnangulise koguvajadusega, mis puu- ja köögiviljasektori tootjaorganisatsioonide rakendusfondide puhul on 792 miljonit eurot ja ühtse otsemaksete kava puhul 31 136 miljonit eurot.

Lisas, mis kajastab 2011. aasta eelarve esialgset täitmist 31. augusti 2011. aasta seisuga, on puu- ja köögiviljasektori ning tootmiskohustusega sidumata otsetoetuste sektori eelarveassigneeringute real ära toodud eelnimetatud kahe kavaga seotud heakskiidetud assigneeringud, mille suurus, arvestamata eelnimetatud sihtotstarbelist tulu, on vastavalt 491,1 miljonit eurot ja 36 324 miljonit eurot. Pärast kõnealustele sektoritele eraldatud sihtotstarbelise tulu lisamist suureneb 2011. aasta eelarves prognoositavate assigneeringute kogusumma puu- ja köögiviljasektori puhul 991,1 miljoni euroni ja tootmiskohustusega sidumata otsetoetuste puhul 37 071 miljoni euroni.

AJUTISTEST ÜMBERKORRALDUSMAKSETEST LAEKUV TULU (SUHKRUSEKTOR)

Suhkrusektori ajutisi ümberkorraldusmakseid käsitatakse sihtotstarbelise tuluna, millest rahastatakse suhkrusektori ümberkorraldusabi ja suhkruvaldkonna ümberkorraldusfondis ettenähtud muud abi. Igas liikmesriigis ettevõtjatele kuuluvate suhkru, inuliinisiirupi ja isoglükoosi koguseliste kvootidega seonduvad kõnealused summad maksti fondi seoses 2006/07., 2007/08. ja 2008/09. turustusaastaga. 2011. aasta eelarve koostamise ajal eeldati, et 2010. eelarveaastast kantakse 2011. eelarveaastasse üle 1 015 miljonit eurot. Suhkruvaldkonna ümberkorraldusfondi 2011. aastaks üle kantud sihtotstarbelise tulu lõplik summa on 1 044,8 miljonit eurot.

MÄRKUSED EAGFI 2011. AASTA EELARVE ESIALGSE TÄITMISE KOHTA

Eelarve esialgse täitmise tase ajavahemikul 16. oktoobrist 2010 kuni 31. augustini 2011 on esitatud 1. lisas. Kõnealust taset võrreldakse kulude profiiliga, mis on kehtestatud nõukogu määruse (EÜ) nr 1290/2005 artikli 20 põhjal. Järgmisena on esitatud lühikommentaar konkreetsete eelarveartiklite kohta, mille puhul 2011. aasta eelarve tegelik ja kavandatud täitmine erinevad kõige olulisemalt.

Turumeetmed

Assigneeringute kasutamine sekkumiseks põllumajandusturgudel oli heakskiidetud eelarveassigneeringute tasemest 166,0 miljonit eurot kõrgem, nagu osutas näitaja tase 31. augustil 2011. See kõrvalekaldumine on peamiselt seotud puu- ja köögiviljasektori, toiduprogrammide ning veise- ja sealihasektoriga. Samal ajal täheldati muudes sektorites kokku assigneeringute alakasutamist.

Teravili (– 146,6 miljonit eurot)

Kõnealuse eelarveartikli assigneeringute alatäitmine 2011. aastal on tingitud märkimisväärsest teravilja sekkumisvarude müügist ajavahemikul 2010. aasta detsembrist kuni 2011. aasta maini. Komisjon müüs avatud pakkumismenetluse raames 2 551 000 tonni otra ja 88 000 tonni nisu 2011. aasta eelarves prognoositust oluliselt kõrgemate hindadega. Need hinnad aitasid 2011. aasta eelarvesse märgatavat kasumit tuua ja on eelarve täitmist kajastavates sama eelarveartikli andmetes märgitud negatiivsete summadena. Komisjon arvab, et see kasum tingib 2011. aasta lõpus kõnealuse eelarveartikli assigneeringute üldise alatäitmise.

Toetused 1. lisas nimetamata toodetele (– 17,3 miljonit eurot)

Kõnealuse eelarveartikli assigneeringute alatäitmine, mis põhineb näitaja tasemel, on tingitud suhkru- ja piimatoodete ekspordisertifikaatide eest tehtud madalamatest maksetest, võrreldes eelarves esialgselt hinnatud maksetega.

Toiduabiprogrammid (+ 22,4 miljonit eurot)

Assigneeringute kiirem kasutuselevõtt võrreldes eelmise aastaga on 2011. aastal eelkõige tingitud eelmiste aastate eest makstud tavalisest suurematest summadest ja toetuse jaotamise korraldamise suhtes kohaldatavate eeskirjade muudatustest 2011. aastal. Kõnealused muudatused näitajas ei kajastu. Tõepoolest tõsteti 2011. aastal juunikuust maikuusse tähtaeg, mis on seotud igale liikmesriigile eraldatud varudest 70 % tühistamisega. Lisaks sellele ilmneb, et võttes arvesse praegu 2012. aasta kava jaoks ettenähtud madalamaid summasid, kavatsevad liikmesriigid 2011. aasta kava rakendada täies mahus. Komisjon leiab praegu, et 2011. aasta kava kiirem kasutuselevõtt ei tingiks eriti suurt (kui üldse) eelarves ettenähtud assigneeringute ületäitmist.

Kiutaimed (+ 5,9 miljonit eurot)

Selle eelarveartikli saadaolevate assigneeringute kiirem kasutuselevõtt tuleneb puuvillatööstuse ümberkorraldamise meetmetest, mida rakendati esimest korda 2010. aastal pärast kõigi maksete tegemist oktoobris. Selle alusel kehtestati 2011. aasta näitaja. Liikmesriigid on selle eelarveartikli all deklareerinud kulusid alates 2011. aasta algusest ning sel põhjusel on praegu võimalik täheldada eelarveassigneeringute ületäitmist. See eelarve täitmise määr ei tähenda, et eelarveassigneeringud ületatakse, kuna assigneeringud põhinevad kõnealuseid meetmeid käsitlevate õigusaktidega kehtestatud koguselistel ja rahalistel ülemmääradel.

Puu- ja köögivili (+ 312,7 miljonit eurot võrreldes heakskiidetud assigneeringutega)

Eelarve täitmise määr on peamiselt tingitud tootjaorganisatsioonide rakendusfondidele tehtud kulutustest, mida rahastatakse nii eelarve heakskiidetud assigneeringutest kui ka 2011. aasta eelarves sellele kavale eraldatud sihtotstarbelisest tulust (NB! Täpsema teabe saamiseks vt punkt 2). Kõnealune eelarve täitmise tase tuleneb näitaja kohaldamisest seisuga 31. august 2011 selliste eelarve heakskiidetud assigneeringute suhtes, mis ei hõlma selle sektori sihtotstarbelist tulu.

Kõnealuse sektori saadaolevate assigneeringute kogusumma on praegu komisjoni arvates piisav liikmesriikide poolt 2011. aastal eeldatavasti tehtavate kulude katmiseks.

Alates 2010. aastast lisas komisjon lugeja jaoks joonealuse märkuse* lisas esitatud assigneeringute esialgse kasutamise tabelisse. Kõnealune joonealune märkus osutab, milline oleks olukord, kui näitajat seisuga 31. august 2011 oleks kohaldatud kõigi nende assigneeringute suhtes, mis on eeldatavasti kasutada selle sektori rahastamiseks. Nagu punktis 2 nimetatud, koosneb selle sektori jaoks eeldatavasti saadaolev kogueraldis eelarve heakskiidetud assigneeringutest mahus 491,1 miljonit eurot ja sektori sihtotstarbelisest tulust, mis on hinnanguliselt 500 miljonit eurot. Seega, kui näitajat oleks kohaldatud kogueraldisele 991,1 miljonit eurot, mida saab eeldatavasti kasutada, siis ilmneks eelarve alatäitmine – 70,2 miljonit eurot.

See alatäitmine on seotud tootjaorganisatsioonide rakendusfondidega, millesse maksete laekumise kiirus on eelmiste aastatega võrreldes veidi vähenenud, ning koolide puuviljaprogrammiga, mille puhul meetme suhtelise uudsuse tõttu ei järgita veel eelarve kindlaksmääratud täitmisviisi. Siiski tuleks märkida, et osa puu- ja köögiviljasektori toetamise erakorralistest meetmetest, mille komisjon võttis vastu E. coli bakteri puhanguga seotud kriisi tagajärjel, rahastatakse tootjaorganisatsioonide rakendusfondide kaudu ning ülejäänud osa toetusest sama artikli teiste eelarvepunktide alt. Kõnealuste meetmete eeldatav kulu on 227 miljonit eurot ning praegu hinnatakse, et 2011. eelarveaasta lõpuks deklareerivad liikmesriigid kulusid 215 miljoni euro ulatuses. Käesoleva aruandega hõlmatud perioodi kohta on liikmesriigid seni deklareerinud üksnes 10 % kuludest, mis on seotud kõnealuse kriisiga.

Võrreldes viimase kolme aastaga suureneb endiselt tootjaorganisatsioonide eeltunnustamise eest makstav toetus. Kõnealuse eelarverea assigneeringute märkimisväärne ületäitmine on ette nähtud 2011. eelarveaasta lõpus.

Kõigi eespool nimetatud asjaolude alusel võib eeldada, et selle sektori deklareeritud lõplikud kulud ületavad vastavad eelarves saadaolevad assigneeringud ning need kaetakse muude eelarveridade assigneeringute ümberpaigutamise kaudu.

Edendamine (– 9,4 miljonit eurot)

Võrreldes näitaja osutatud täitmise tasemega seisuga 31. august 2011 on täheldatud alatäitmist. Liikmesriikidelt saadud teabele tuginedes leiab komisjon, et maksete tegemise selline kiirus jääb kuni eelarveaasta lõpuni suures osas samaks, tingides seega kõnealuse eelarveartikli assigneeringute alatäitmise.

Piim ja piimatooted (– 61,8 miljonit eurot)

Võrreldes näitaja osutatud täitmise tasemega seisuga 31. august 2011 on täheldatud alatäitmist. See on peamiselt seotud koolipiima programmiga, mille assigneeringud eelarves suurenesid 2011. aasta eelarve üle peetud läbirääkimiste käigus 10 miljonit eurot võrreldes komisjoni taotletud esialgsete eelarvevajadustega. Eelarve suurendamine ei kajastatu liikmesriikide eelarvetäitmises.

Lisaks sellele müüdi ajavahemikul 2010. aasta detsembrist kuni 2011. aasta märtsini sekkumisvarudest lõssipulbrit kõrgemate hindadega kui 2011. aasta eelarves algselt prognoositud ning see tõi 2011. aasta eelarvesse kasumit. Kõnealune kasum kajastub eelarvetäitmises sama eelarveartikli andmetes märgitud negatiivsete summadena. Komisjon arvab praegu, et see kasum tingib 2011. aasta lõpus kõnealuse eelarveartikli assigneeringute üldise alatäitmise.

Veise- ja vasikaliha (+ 19,7 miljonit eurot)

Selle eelarveartikli assigneeringute kiirem kasutuselevõtt näitaja tasemega võrreldes tuleneb oodatust suurematest toetusega kogustest, mida eksporditi alates 16. oktoobrist 2010. Tänu Türgi turu avamisele ELi lihatoodete jaoks suurenes 2010/2011. WTO aastal kõnealusel turul eksporditegevus oluliselt. Komisjon andis käesoleva aasta ekspordisertifikaadid välja koguse kohta, mis oli suurem kui 2011. aasta eelarves prognoositud. Komisjon leiab, et see tingib 2011. eelarveaasta lõpuks kõnealuse eelarverea assigneeringute ületäitmise, mis tuleb katta muude eelarveridade assigneeringute ümberpaigutamise kaudu.

Sealiha, munad ja kodulinnuliha (+ 53,9 miljonit eurot)

Selle eelarveartikli saadaolevate assigneeringute kiirem kasutuselevõtt näitaja tasemega võrreldes tuleneb oodatust suurematest toetusega eksporditud kodulinnuliha kogustest.

Lisaks sellele kavatseb komisjon 2011. aastal maksta ligikaudu 50 miljonit eurot seoses sealiha eraladustamise meetmega (võetud kasutusele jaanuaris 2011), mille jaoks 2011. aasta eelarves ei olnud assigneeringuid ette nähtud. Komisjon eeldab, et selle tulemuseks on kõnealuse eelarveartikli assigneeringute ületäitmine, mis tuleb katta muude eelarveridade assigneeringute ümberpaigutamise kaudu.

Otsetoetused

Assigneeringute kasutamine otsetoetusteks oli võrreldes 31. augusti 2011. aasta näitaja tasemega 391,2 miljonit eurot suurem.

Tootmiskohustusega sidumata otsetoetused (+ 509,0 miljonit eurot võrreldes heakskiidetud assigneeringutega)

Kõnealuse sektori vajaduste jaoks saadaolev assigneeringute kogusumma on 37 071 miljonit eurot, mis hõlmab heakskiidetud eelarveassigneeringuid summas 36 324 miljonit eurot ja ühtsele otsemaksete kavale eraldatud eeldatavat tulu summas 747 miljonit eurot. (NB! Täpsema teabe saamiseks vt punkt 2).

Seoses ühtse otsemaksete kavaga on täheldatud eelarve ületäitmist võrreldes näitaja tasemega. Selle põhjuseks on tehniline mõju, mis tuleneb näitaja kohaldamisest selliste eelarve heakskiidetud assigneeringute suhtes, mis ei hõlma sihtotstarbelist tulu. Alates 2010. aastast lisas komisjon lugeja jaoks joonealuse märkuse* lisas esitatud assigneeringute esialgse kasutamise tabelisse. Kõnealune joonealune märkus osutab, milline oleks olukord, kui näitajat seisuga 31. august 2011 oleks kohaldatud kõigi assigneeringute suhtes, mis on eeldatavasti kasutada selle sektori rahastamiseks. Seega, kui näitajat oleks kohaldatud kogueraldisele 37 071 miljonit eurot, mida kõnealune sektor saab eeldatavasti kasutada, siis ilmneks eelarve alatäitmine –237,2 miljonit eurot (või 0,6 %).

Komisjon eeldab praegu, et tootmiskohustusega sidumata otsetoetuste eelarves ilmneb alatäitmine eelarveaasta lõpus, kuna liikmesriikide deklareeritavad artikli 68 kohaste tootmiskohustusega sidumata eritoetusmeetmete kulud on väiksemad võrreldes algse prognoosi kohaselt 2011. aasta eelarves ettenähtud kuludega. Seoses ühtse otsemaksete kavaga võib liikmesriikide prognoosidest lähtudes eeldada eelarve täielikku täitmist eelarveaasta lõpuks.

Muud otsetoetused (– 118,3 miljonit eurot)

Selles sektoris on 31. augusti 2011. aasta seisuga ilmnenud eelarve alatäitmine võrreldes näitaja vastava tasemega. Liikmesriikide deklareeritavad artikli 68 kohaste tootmiskohustusega seotud eritoetusmeetmete, ammlehma lisatasu ja tärklisekartulikasvatajate toetuse kulud on väiksemad võrreldes algse prognoosi kohaselt 2011. aasta eelarves ettenähtud kuludega. Komisjon eeldab praegu, et kõnealuse sektori eelarveassigneeringute puhul võib täheldada alatäitmist eelarveaasta lõpuks.

Muud kulud

Eelmiste aastate raamatupidamisarvestuste kontrollimine ja heakskiitmine (+ 321,0 miljonit eurot)

Eelarve praeguse ületäitmise tase võrreldes 31. augusti 2011 vastava näitajaga on tingitud raamatupidamisarvestuse juba teostatud korrigeerimistest.

Tuleks märkida, et komisjon pani oma 2011. aasta kirjalikus muutmisettepanekus ette teha korrektsioone mahus –72 miljonit eurot. 2011. aasta eelarve üle peetavate läbirääkimiste käigus otsustatud raamatupidamisarvestuse kontrollimise ja heakskiitmise lõplik summa oli –272 miljonit eurot.

Praegu on komisjon arvamusel, et raamatupidamisarvestuse kontrollimise ja heakskiitmise kõigist juba tehtud otsustest ning liikmesriikide poolt toetuste maksetähtaegade eiramisest tulenevad eeldatavad korrektsioonid ei ole piisavad, et katta eelarve üle peetavatest läbirääkimistest tulenev negatiivsete kulude summa –272 miljonit eurot. Tegelikult on komisjonil nende korrigeerimiste tulemusel vaja teha tagasimakseid, st teha liikmesriikide kasuks positiivseid korrektsioone netosummas ligikaudu 64 miljonit eurot. Komisjoni poolt 2011. aastal tehtud vastavuskontrolli otsuste raames tuleb liikmesriikide kasuks teha positiivseid korrektsioone ligikaudu 4 miljoni euro ulatuses.

Seepärast on komisjonil vaja leida ligikaudu 335 miljoni euro suuruses summas positiivseid eelarveassigneeringuid, mida ei vajata EAGFi muude eelarvepunktide jaoks, et sulgeda see eelarvepunkt 2011. aastal.

Toidu- ja söödaohutus, loomade tervishoid, loomakaitse ja taimetervis (– 32,1 miljonit eurot)

Eeldatakse, et selle eelarveartikli assigneeringute puhul ilmneb alatäitmine, kuna lammaste katarraalse palaviku vaktsineerimisega seotud kulud olid oodatust väiksemad, sest haigusjuhtude arv vähenes märkimisväärselt tänu hiljuti korraldatud edukale vaktsineerimiskampaaniale. Lisaks sellele ei maksta välja osa rahalistest vahenditest, mis on ette nähtud loomade tervisega seotud hädaolukorras kasutatavate vaktsiinide ostmise eelarveks, kuna puuduvad uued suuremad loomataudipuhangud.

EAGFI SIHTOTSTARBELISTE TULUDE RAKENDAMINE

Lisas esitatud tabelist nähtub, et 31. augustiks 2011 oli sihtotstarbelist tulu kasutada 1 601,1 miljonit eurot. Täpsemalt:

- vastavuskontrolli otsustest tulenev tulu on 513,4 miljoni eurot. Kõnealust tulu vähendatakse lõpuks ligikaudu 46,1 miljoni euro võrra pärast komisjoni otsust 2010. aasta vastavuskontrolli otsuse parandamise kohta;

- eeskirjade eiramise eest nõuti sisse ligikaudu 160,9 miljonit eurot, mis ületas oluliselt esialgu prognoositud summat (88 miljonit eurot), ning

- praegu on laekunud enamus piimamaksust, mille ligikaudne suurus 21,7 miljonit eurot ületab veidi esialgu prognoositud summat (19 miljoni eurot);

- esialgu prognoositud 540 miljoni euro asemel kanti 2010. aastast 2011. aastasse tegelikult üle 905,1 miljonit eurot sihtotstarbelisi tulusid.

Komisjon eeldab praegu, et sihtotstarbelist tulu laekub veel (kuigi mitte märkimisväärselt) seoses eeskirjade eiramisega.

AJUTISTEST ÜMBERKORRALDUSMAKSETEST LAEKUVA TULU HALDAMINE (SUHKRUSEKTOR)

Alates 2009. aasta novembrist ei ole liikmesriikidelt õigusaktide kohaselt uusi ajutisi ümberkorraldusmakseid kogutud. Seepärast on suhkruvaldkonna ümberkorraldusfondi saadaolev sihtotstarbeline tulu võrdne 2010. eelarveaastast ülekantud 1 044,8 miljoni euro suuruse summaga (mida on 2010. aasta lõpus tehtud oodatust väiksemate maksete tõttu rohkem kui 2011. aasta eelarves sisalduv 1 015 miljonit eurot).

SUHKRUVALDKONNA ÜMBERKORRALDUSFONDI HALDAMINE

Liikmesriigid olid 2011. aasta augusti lõpuks maksnud 109,1 miljonit eurot ümberkorraldusmeetmete, mitmekesistamise ja suhkru rafineerimisega seotud toetusi. Tuginedes liikmesriikide deklaratsioonidele, on seni oodata septembris tehtud märkimisväärseid makseid ligikaudu 60 miljoni euro ulatuses.

JÄRELDUSED

EAGFi 2011. aasta eelarveassigneeringute esialgne kasutamine kuni 31. augustini 2011 näitab, et liikmesriikide igakuised maksed ületavad näitajal põhinevat eelarve täitmise profiili 837,8 miljoni euro võrra. Praegu saadaolev sihtotstarbeline tulu on 1 601,1 miljonit eurot, sealhulgas eelmisest aastast ülekantud sihtotstarbeline tulu. 2011. aastal laekunud sihtotstarbeline tulu väheneb punktis 5 nimetatud korrektsiooni tõttu. Praeguse seisuga kasutatakse lõpuks laekuvat sihtotstarbelise tulu summat selleks, et rahastada puu- ja köögiviljasektori, sealihasektori vajaduste ning nii raamatupidamisarvestuse kontrollimise ja heakskiitmise kui ka vastavuskontrollidega seotud korrektsioone, mille jaoks on 2011. aastal kõige rohkem vaja täiendavat rahastamist. Pärast eespool nimetatud vajaduste rahastamist kantakse sihtotstarbelise tulu kogu jääksumma üle 2012. aastasse, et katta kõnealuse eelarveaasta rahastamisvajadused.

1. lisa EAGFi assigneeringute esialgne kasutamine kuni 31. augustini 2011

[pic]

[1] ELT L209, 11.8.2005, lk. 1.

[2] Ülekantud sihtotstarbeline tulu tuleb ära kasutada esmajärjekorras, st enne eelarvepädevate institutsioonide poolt heakskiidetud assigneeringuid või eelarveaasta jooksul saadud sihtotstarbelist tulu (finantsmääruse artikkel 10).